31998R1011
L 145/11
JURNALUL OFÍCIAL AL UNIUNII EUROPENE
REGULAMENTUL (CE) NR. 1011/98 AL COMISIEI
din 14 mai 1998
de modificare a Regulamentului (CEE) nr. 1722/93 de stabilire a normelor de aplicare a Regulamentelor (CEE) nr. 1766/92 și (CEE) nr. 1418/76 ale Consiliului privind restituirile la producție în sectorul cerealelor și al orezului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a piețelor în sectorul cerealelor (1), modificat ultima dată de Regulamentul (CE) nr. 923/96 al Comisiei (2), în special articolul 7 alineatul (3),
având în vedere Regulamentul (CE) nr. 3072/95 al Consiliului din 22 decembrie 1995 privind organizarea comună a pieței în sectorul orezului (3), modificat de Regulamentul (CE) nr. 192/98 (4), în special articolul 7 alineatul (3),
întrucât Regulamentul (CEE) nr. 1722/93 al Comisiei din 30 iunie 1993 de stabilire a normelor de aplicare a Regulamentelor (CEE) nr. 1766/92 și (CEE) nr. 1418/76 ale Consiliului privind restituirile la producție în sectorul cerealelor și al orezului (5), modificat ultima dată de Regulamentul (CE) nr. 1516/95 al Comisiei (6), prevede, pentru metoda de calcul al restituirii la producție, o diferențiere între amidonul de porumb, grâu, cartofi și orez, pe de o parte, și amidonul de orz și ovăz, pe de altă parte; întrucât practica a demonstrat că nu se mai impune fixarea unei valori specifice pentru produsul din orz și ovăz și că, de acum înainte, se poate aplica o valoare unică a restituirii oricărui tip de amidon fără riscul unei compensații necorespunzătoare;
întrucât, în momentul schimbării anului de comercializare, trebuie prevăzute măsuri speciale privind atât termenul de valabilitate al certificatelor de restituire, cât și ajustarea valorii restituirii unice;
întrucât, pentru eliberarea cauțiunii individuale, în special pentru amidonul esterificat și eterificat, este necesar să fie precizată cerința principală care trebuie îndeplinită; întrucât dispozițiile speciale aplicabile acestor produse mai trebuie completate cu anumite măsuri ce vizează eficacitatea controalelor și sancțiunilor în cazul nerespectării condițiilor de transformare și de folosire;
întrucât, în prezent, regulamentul prevede că statele membre notifică în fiecare lună Comisiei informațiile statistice referitoare la cantitățile de amidon sau de fecule care au beneficiat de restituirea la producție și produsele pentru care s-a folosit amidon sau fecule; întrucât s-a considerat că acest ritm de informare este prea frecvent și că este necesar să fie înlocuit cu o notificare trimestrială;
întrucât Comitetul de gestionare a cerealelor nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Regulamentul (CEE) nr. 1722/93 se modifică după cum urmează:
1.
Articolul 3 se înlocuiește cu următorul text:
„Articolul 3
(1) În cazurile în care se acordă o restituire, aceasta este fixată o dată pe lună. Cu toate acestea, dacă prețul porumbului și/sau al grâului în Comunitate sau pe piața mondială se schimbă în mod semnificativ, restituirea calculată în conformitate cu alineatul (2) poate fi modificată pentru a lua în considerare aceste schimbări.
(2) Restituirea, exprimată pe tonă de amidon din grâu, porumb, orz, ovăz, fecule de cartofi, orez sau brizură de orez se calculează în special pe baza diferenței dintre:
(i)
prețul pieței porumbului în cadrul Comunității, valabil timp de cinci zile înainte de data fixării, ținând seama de nivelele de preț constatate pentru grâu
și
(ii)
media prețurilor reprezentative de import cif Rotterdam utilizate pentru stabilirea taxelor la import pentru porumb, constatate în cele cinci zile care preced data de începere a aplicării,
înmulțite cu un coeficient de 1,60.
(3) Restituirea care trebuie plătită corespunde celei care se calculează în conformitate cu alineatul (2), multiplicată cu coeficientul indicat la anexa II, și corespunde codului NC pentru amidonul sau fecula folosită efectiv la fabricarea produselor autorizate.
(4) Deciziile prevăzute de prezentul articol se adoptă de către Comisie în conformitate cu procedura stabilită la articolul 23 din Regulamentul (CEE) nr. 1766/92.”
2.
La articolul 6, alineatele (3) și (4) se înlocuiesc cu următorul text:
„(3) Certificatul de restituire include informațiile prevăzute la articolul 5 alineatul (2), precum și rata de restituire și ultima zi de valabilitate a certificatului, care este ultima zi a celei de-a cincea luni următoare datei eliberării certificatului.
Cu toate acestea, în iulie, august și până pe 24 septembrie inclusiv, durata valabilității certificatelor solicitate în perioadele respective este limitată la 30 zile de la data eliberării lor, fără a se putea depăși data de 30 septembrie.
(4) Rata restituirii care se aplică și este indicată în certificat corespunde celei valabile în ziua primirii cererii.
Cu toate acestea, în cazul în care o anumită cantitate de amidon sau de fecule, care figurează în certificat, este transformată în anul de comercializare a cerealelor următor celui în care a fost primită cererea, restituirea care se aplică pentru amidonul sau feculele care sunt transformate în noul an de comercializare se ajustează în conformitate cu diferența dintre prețul de intervenție aplicabil în luna în care se eliberează certificatul de restituire și cel aplicabil în luna în care se efectuează transformarea, înmulțită cu un coeficient de 1,60. Cursul de schimb utilizat pentru a exprima valoarea restituirii în moneda națională este cel valabil în ziua transformării amidonului sau feculelor.”
3.
La articolul 9 alineatul (2) se adaugă următorul paragraf:
„Cerința principală, în sensul articolului 20 din Regulamentul (CEE) nr. 2220/85, vizează utilizarea sau exportul produsului în conformitate cu dispozițiile respective din articolul 10 alineatul (1) literele (a) și (b) din prezentul regulament. Utilizarea sau exportul se efectuează în termen de douăsprezece luni de la data limită de valabilitate a certificatului. O prorogare de ce mult șase luni a acestei date limită ar putea fi avută în vedere, în baza unei cereri temeinic justificate prezentate autorității competente.”
4.
La articolul 10 alineatul (4) se adaugă următorul paragraf:
„Cu toate acestea, cumpărătorii care utilizează pe durata unui trimestru calendaristic o cantitate mai mică de 1 000 kg din produsele cuprinse în codul respectiv pot fi exceptați de la această dispoziție.”
5.
Articolul 12 se înlocuiește cu următorul text:
„În termen de trei luni de la sfârșitul fiecărui trimestru calendaristic, statele membre notifică Comisia cu privire la tipul, cantitățile și originea feculelor sau amidonului (porumb, grâu, cartofi, orz, ovăz sau orez) pentru care au fost plătite restituiri, precum și tipul și cantitățile de produse pentru care s-au utilizat amidonul sau feculele.”
6.
La anexa II, nota de subsol 4 se înlocuiește cu următorul text:
„Direct produse din porumb, grâu, orz, ovăz, orez sau cartofi, cu excepția oricărei utilizări a subproduselor pentru fabricarea altor produse agricole sau mărfuri.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 mai 1998.